RTV EUME: 1/05/11\nO Concello de As Pontes celebrará o Día da Saúde da Muller con charlas e unha xornada de educación física\n• Os departamentos de Servizos Sociais e Deportes idearon un programa dirixido ao fomento de condutas saudables para a muller\nO Concello de As Pontes, a través dos departamentos de Servizos Sociais e de Deportes e xunto co Centro de Información á Muller (CIM), ideou para esta semana unha serie de actividades dirixidas á conmemoración do Día Internacional de Acción pola Saúde da Muller, que se celebrou o pasado 28 de maio.\nAsí o ven de anunciar o concelleiro José Alén que animou a tódalas veciñas de As Pontes a participar nas dúas iniciativas que integran o programa e que se abrirán este mesmo venres, 3 de xuño, con dúas charlas que levarán por título Deporte , Saúde e Muller.\nDende as 19.00 horas, nas dependencias da Casa de Don Pedro a atleta pontesa e enfermeira Susana Castro e a matroa Pilar Prado, impartirán dúas conferencias nas que se falará do exercizo físico nos diferentes tramos de idade e tamén durante o embarazo.\nSegundo explicou o edil de Servizos Sociais baixo o título Exercizo físico na idade adulta e na terceira idade, a pontesa Susana Castro dará conta dos beneficios da actividade física para combater certas doenzas e achaques propios da idade, namentras que a matroa no Hospital Arquitecto Marcide de Ferrol, Pilar Prado, abordará os beneficios e prexuízos da actividade física durante o embarazo.\nEsta actividade está aberta a todas aquelas veciñas que desexen participar, de aí que José Alén animase a todas as pontesas a tomar parte na mesma, independentemente da súa idade.\nO sábado, 4 de xuño, pasarase dos consellos á práctica cunha clase de deporte e sáude para a muller que impartirá a técnica municipal de deportes, Ana Alonso. Esta xornada de educación física feminina desenvolverase dende as 11.00 horas nos xardíns do Campo da Feira ou no pavillón polideportivo municipal, no caso de que a climatoloxía non acompañe.\nPara asistir a estas clases tan só é preciso achegarse ata calquera destes dous emprazamentos na xornada do sábado.\nAs persoas interesadas en obter máis información sobre calquera destas dúas iniciativas poden contactar coa técnica municipal de deportes, telefonando ao 667 192 099 ou ben remitindo un correo electrónico ao enderezo ana.alonso@aspontes.com. Asemade, a propia páxina web municipal (www.aspontes.com) contará con información puntual sobre este programa de actividades.\nPublicado por rashdj en 8:23 No hay comentarios:\nOs Campamentos de Vilarbó abren o seu prazo de inscrición para as XXII Acampadas Intermunicipais\nO Concello de As Pontes acaba de abrir o prazo para participar na que será XXII edición das Acampadas Intermunicipais na Natureza que, ano tras ano, acollen as instalacións de Vilarbó, emprazadas nun encrave único como son as beiras do río Eume\nAs acampadas, organizadas polo concello As Pontes, buscan o achegamento ao mundo da naturaleza dos máis novos, para que aprendan a coñecela, respetala e disfrutar dela, ao mesmo tempo que os campistas se forman en actitudes e valores, como a tolerancia, a convivencia ou a participación\nPara esta campaña, Vilarbó ofrece dous campamentos o primeiro será o Fortuna, para os rapaces e rapazas de entre 12 e 17, e que se realizará entre o 6 e o 18 de xullo. Para asistir a esta convocatoria será preciso anotarse denantes do 1 de xullo, e aboar 152 euros, na conta de Novacaixa Galicia 2091-0216-51-3040010179.\nXa entre os días 21 e 28 de xullo se desenvolverá o campamento Aventura, dirixido a nenos e nenas de entre 6 e 11 anos. A inscrición permanecerá aberta ata o 15 de xullo e o seu prezo será de 118 euros, tamén a aboar na conta de Novacaixa Galicia 2091-0216-51-3040010179.\nA cota de inscrición incluirá manutención, material para actividades e o transporte dos campistas dende o concello ata Vilarbó, xa que a recollida dos pequenos e pequenas correrá a cargo dos seus propios pais.\nFinalmente, denantes do comezo de cada campamento, convocarase aos participantes a unha reunión cos responsables destas acampadas onde se lles fará entrega a pais e campistas da información necesaria sobre estas actividades, ademáis de horarios de recollida e normativa.\nPublicado por rashdj en 6:18 No hay comentarios:\nO Concello e o Clube Vilalba - As Pontes organizarán o domingo a VIII Marcha Popular Concello de As Pontes\nO Concello de As Pontes xunto co Clube Ciclista Vilalba – As Pontes está a organizar, para este domingo, a que será a oitava edición da Marcha Popular Ciclista Concello de As Pontes.\nAsemade, dende a organización insistiron na recomendación de utilizar casco protector para afrontar esta xornada, da que será posible informarse telefonando ao 639 072 074 ou 610 503 573.\nO Concello de As Pontes e o colectivo A Venatoria prepara a XII Festa da Troita para o mes de xuño\n300 persoas xa confirmaron a súa asistencia aínda que as previsións da organización estiman unha participación duns 400 comensais\nO Concello de As Pontes colaborará, un ano máis, cunha nova edición da Festa da Troita e que organiza a asociación pontesa de caza e pesca A Venatoria.\nEsta cita gastronómica, que vivirá a súa décimo segunda edición, terá lugar o domingo 12 de xuño dende as 14.00 horas e na mesma xa está confirmada a participación de 300 comensais aos que se poderán unir todos aqueles que adquiran a súa respectiva invitación, denantes do 6 de xuño, no propio local da asociación, ubicado no Mercado Municipal; nos bares Las Torres, Tres Pontes, As Campeiras, Trastoy 3 e A Cepa ou telefonando ao 600 44 34 13 e 600 44 34 14.\nAs troitas serán as estrelas do menú aínda que tamén será posible degustar unha paella xigante para uns 400 comensais e que se prepará durante a mañá, no mesmo lugar da celebración e que terá lugar na caseta do polbo ubicada no barrio da Fraga.\nAsemade o menú incluirá entrantes, postres, cafés e licores e terá un prezo de 12 euros para adultos, 6 euros para nenos de entre 12 e 15 anos e de balde para menores de 12 anos.\nDurante a xornada tamén será posible desfrutar da música do grupo tradicional pontés Os Feroces da Galgueira e se fará entrega dos trofeos dos dous certames de pesca desenvolvidos polo colectivo da Venatoria: o primeiro celebrado en marzo e un segundo que terá lugar o vindeiro 5 de xuño\nDende o executivo local quixeron animar a toda a veciñanza a desfrutar desta xuntanza gastronómica que, ano tras ano, logra traer ata As Pontes a pescadores dos concellos limítrofes que, asemade, participan dos diferentes certames de pesca organizados pola Venatoria.\nLimpeza do Eume\nPor outra banda, os socios do colectivo A Venatoria comezarán mañá as tarefas de limpeza do río Eume, labores que terán lugar de luns a venres entre as 16.00 e as 20.00 horas.\nTodos os socios interesados en participar poderán anotarse con tan só telefonar á directiva nos números 600 44 34 13 e 600 44 34 14.\nA ONG ACOES imparte, co respaldo do Concello, dúas charlas en dous centros educativos sobre o seu traballo en Honduras\n• O Pai Patricio Larrosa, fundador da organización, deu a coñecer a un cento de estudantes ponteses a realidade que viven máis do 75% da poboación hondureña\nA organización non gubernamental Asociación Colaboración y Esfuerzo (ACOES) visitou onte dous centros educativos ponteses co fin de dar a coñecer as actividades e proxectos que este colectivo está a desenvolver na capital hondureña de Tegucigalpa.\nUn cento de rapaces e rapazas de Educación Primaria asisitiron a unha charla impartida polo presidente desta ong e fundador, o Pai Patricio Larrosa, e na que tamén participou o edil de Servizos Sociais, José Alén que, coa súa presenza, deu conta, unha vez máis, do respaldo do executivo pontés a iniciativas solidarias coma a que desenvolve ACOES en Honduras.\nDe feito, o concelleiro recalcou diante dos estudantes dos colexios A Magdalena e Monte Caxado a importante labor desenvolvida por ACOES que, segundo explicou, permite ofrecer unha alternativa de futuro aos máis novos, dotándoos de recursos e ferramentas coas que formarse e, deste xeito, saír da pobreza.\nE é que tal e como recalcou o edil, en Honduras os nenos carecen do dereito a ter unha educación e uns estudos, de aí que o concelleiro animase aos rapaces e rapazas a aproveitar a oportunidade que teñen de poder estudar e alcanzar os seus soños e de colaborar cunha asociación que pretende erradicar un problema, como é o analfabetismo, e que afecta ao 75% da poboación hondureña.\nDe feito a educación no país latinoamericano foi o tema central da charla que impartiu o Pai Patricio que tamén lle amosou ao seu pequeno público unha serie de vídeos e instantáneas que reflicten o seu día a día en Honduras e o traballo que alí se está a desenvolver. En resumo, un xeito impactante de comprobar como a vida que teñen os pequenos ponteses dista moito do que están a sufrir outros nenos da súa idade e que, dereitos coma o estudo ou a alimentación diaria, é, para moitos nenos do mundo un privilexio.\nMediante esta charla, os estudantes puideron coñecer algún dos 54 proxectos que o Pai Patricio dirixe dende que, en 1992, se trasladase como párroco á colonia de Monterrey e fundase a primeira das súas instalacións educativas, unha pequena biblioteca que se enchía de material gracias ás doazóns e colaboracións dos seus propios amigos españois.\nO tamén presidente de ACOES deu conta dos proxectos a educación en Honduras e xoves solidarios en Honduras, dúas iniciativas coas que, por un lado se ofrece unha saída aos pequenos e pequenas hondureños ofrecéndolles recursos cos que obter unha formación e ata unha titulación universitaria e, por outro lado, se artella un sistema mediante o cal os propios rapaces educados ao abeiro de ACOES dirixen e coordinan os programas organizados por esta ong.\nE é que ACOES atende, a día de hoxe, a unhas 8.000 persoas mediante os seus colexios, centros de día, garderías, casas estudantes, comedores, iniciativas dirixidas á atención de anciáns ou brigadas médicas, todo iso co respaldo das axudas das diferentes administracións e coas doazóns da cidadanía e dos voluntarios españois que incluso, chegan a custearse eles mesmos a súa viaxe e estadía en Tegucigalpa para botar unha man.\nACOES continuará coas súas charlas polos centros educativos de todo o país para continuar a dar a coñecer a súa labor e así lograr novos respaldos aínda que, en poucas semanas, o Pai Patricio deberá regresar a Honduras e seguir facendo realidade a súa frase de cabeceira: Moita xente pequena, en lugares pequenos, facendo cousas pequenas poden cambiar o mundo.\nO Concello de As Pontes anuncia a apertura do proceso de licitación da xestión do seu centro de día\n• Este centro permitirá atender a importante demanda rexistrada no municipio que, a día de hoxe, carece dunhas dependencias deste tipo\nO Concello de As Pontes comunica a apertura do prazo para optar á licitación da xestión do centro de día de As Pontes, ubicado na rúa Sergio Rivera Chao e que conta con capacidade para 35 usuarios.\nO Diario Oficial de Galicia recolle, na súa edición de hoxe, a contratación deste servizo para o centro de día pontés e tamén para os centros de día de Alfoz, Ares, Ferrol-Caranza, Lourenzá, Ferrol - Esteiro e Oleiros.\nO prezo da licitación será de 2,8 millóns de euros e as empresas interesadas terán 15 días naturais, dende mañá mesmo, para presentar as súas ofertas xunto coa documentación pertinente no rexistro do Consorcio Galego de Servizos de Igualdade e Benestar, sito na rúa Amor Ruibal, 30-32, baixo, Santiago de Compostela.\nAsemade, para obter máis información é posible acceder á páxina web da Xunta de Galicia no enderezo electrónico www.xunta.es.\nNeste senso, dende o departamento municipal de Servizos Sociais, dan conta, unha vez máis, da necesidade de abrir inmediatamente estas dependencias co fin de atender as demandas dos ponteses e pontesas que, para desfrutar dun servizo destas características, vense obrigados a achegarse a outros concellos dos arredores.\nFinalmente, é preciso lembrar que estas instalacións sumaranse ao futuro xeriátrico público municipal que se construirá, na mesma zona que o centro de día, unhas instalacións que se acometerán con fondos procedentes do Plan da Minería, o que suporá unha inversión de 5 millóns de euros, e permitirá que as persoas dependentes de As Pontes conten cunha oferta máis completa e ampla dentro do catálogo de prestacións co que conta o Concello no ámbito dos Servizos Sociais\nO Concello de As Pontes e a Venatoria rubrican a cesión da casa dos peóns camineiros do Bañal\n• O inmoble foi cedido pola Xunta de Galicia e rehabilitado polo executivo local mediante unha inversión de 160.000 procedentes do FESL 2010\nO Concello de As Pontes fixo onte oficial a cesión, á Asociación de Caza e Pesca A Venatoria, da antiga casa dos peóns camineiros emprazada na Casilla do Bañal, á altura do quilómetro 26,4 da AC101 entre As Pontes e Ortigueira.\nO inmoble foi rehabilitado polo executivo local con cargo a plan FESL 2010 por un total de 158.149 euros, despois de que a Xunta de Galicia atendese á petición do goberno municipal para a súa cesión e rehabilitación co fin de empregar este edificio con fins sociais. .\nDe feito, os traballos de recuperación deste edificio, xa considerado ben de natureza patrimonial, consistiron no acondicionamento do exterior, eliminación das divisións internas e rehabilitación do interior incluíndo un segundo piso, cociña e aseos e un porche tamén recuperado que poderá servir como almacén para o material deste colectivo de caza e pesca.\nAgora esta casa, de 162 metros cadrados con dúas alturas e cunha parcela de 808 metros cadrados, será utilizada polos colectivos de caza e pesca de As Pontes que xa disponen, deste xeito, dun espazo no que desenvolver as súas actividades.\nO acordo asinábase onte na propia casa do Bañal onde se deron cita multitude de veciños e membros dos diferentes grupos da corporación municipal, comandados polo alcalde de As Pontes, Valentín González Formoso.\nEn relación a este acordo, o primeiro edil subliñou a súa satisfacción por cumprir as demandas con este colectivo que conta agora cun novo local recuperado que tamén pasa a formar parte do importante patrimonio de As Pontes, tras máis de tres décadas de abandono. Neste senso, o alcalde quixo facer especial fincapé no traballo desenvolvido tanto pola directiva saínte coma pola entrante para poder levar este proxecto a bo porto.\nNo seu discurso, González Formoso anunciou que o seu obxectivo pasa por introducir máis melloras neste espazo, nun futuro, e por dotar dun local de reunións á sección de pesca da Venatoria no Hexágono da Fraga, co fin de facilitar o seu contacto coas augas do río Eume e as súas actividades a carón do mesmo.\nPola súa banda, dende a directiva da Venatoria, quixeron agradecer a implicación do goberno municipal no proxecto de recuperación deste local e fixeron un chamamento a todos os seus socios co fin de traballar por un proxecto común que una a todos os cazadores, ao igual que aconteceu co espírito que serviu para a fundación desta sociedade.\nOutros edificios recuperados\nÉ preciso lembrar que tamén se logrou a cesión hai uns meses dunha segunda casa dos peóns camineiros, ubicada no Aparral, concretamente na estrada C-641, entre As Pontes e Vilalba, e que está a ser rehabilitada polos alumnos e alumnas da Escola Taller Fontelimpa II.\nO edificio, que conta cunha superficie de 134 metros cadrados está dividido en aseos, lareira, e sala de reunións, e, unha vez rematado será cedido ao colectivo veciñal de Santa María do Aparral que tampouco conta cun local no que desenvolver as súas actividades e xuntanzas.\nFinalmente, estes días están a rematar os traballos de aconcionamento do exterior da escola unitaria de Ribadeume, obras tamén desenvolvidas polo alumnado de carpinteiría, albanelería e xardinería da escola Fontelimpa II.\nPublicado por rashdj en 7:33 No hay comentarios:\nO Concello de As Pontes oferta unha trintena de prazas para alumnos de Primaria para asistir a un campamento de inglés\n Ata o 13 de xuño será posible anotarse nesta actividade a desenvolver durante unha fin de semana no albergue xuvenil Area de Viveiro\nO Concello de As Pontes, mediante o departamento municipal de Servizos Sociais, está a idear para o vindeiro mes de xuño un campamento de inglés no albergue xuvenil Area de Viveiro.\nA iniciativa desenvolverase os días 24, 25 e 26 de xuño e está dirixida aos alumnos e alumnas de 5º e 6º de Primaria e de Educación Secundaria que, durante este curso, tomaron parte nas clases de inglés impartidas ao abeiro do Programa de Apertura de Centros Fóra de Horario Escolar.\nO número de prazas ofertadas será de 37 e o seu prezo é de 10 euros por estudante a ingresar na conta que habilitará o Concello para tal fin.\nEsta cota inclúe transporte de ida e volta, estadía e manutención, ademáis das actividades a desenvolver, todas elas en lingua inglesa.\nA saída está programada para o 24 de xuño ás 11.00 horas de diante da Casa Consistorial e o regreso efectuarase o día 26 de xuño ao mediodía.\nAta o 13 de xuño será posible anotarse no rexistro xeral do concello, ubicado na pranta baixa da Casa Consistorial, xa que, de realizarse máis inscricións que prazas dispoñibles o 14 de xuño terá lugar O sorteo das mesmas.\nDende o departamento que dirixe José Alén, quixeron animar a todos os estudantes que están a participar nos obradoiros de inglés para que se anoten nestes campamentos e que, deste xeito, incrementen e melloren os seus coñecementos de inglés oral mediante entretidas actividades e xogos.\nPara obter máis información é posible telefonar ao gabinete psicopedagóxico municipal, no 667 129 335, ou ben acceder á páxina web municipal no enderezo www.aspontes.com.\nPublicado por rashdj en 7:28 No hay comentarios:\nO Concello de As Pontes respalda unha roita en avioneta para establecer contactos coa cidade polac de Konin\nO mércores o piloto pontés Guillermo Cabarcos despegará dende O Forgoselo para levar unha proposta de irmandamento á urbe polaca\nO Concello de As Pontes patrocinará a expedición en avión que, o vindeiro mércores, iniciará o piloto local Guillermo Cabarcos con destino á cidade polaca de Konin.\nO obxectivo da viaxe é facer chegar a este municipio unha misiva en prol do irmandamento entre As Pontes e Konin, xa que, nesta localidade están a operar varias rotopalas procedentes do xacemento de lignito de As Pontes, entre elas Carmen, a rotopala que leva a nome da patroa de As Pontes e que, dende hai un tempo, continua a desenvolver o seu traballo en terras polacas.\nDe feito, con esta unión vencellada ao mundo da minería, o goberno pontés pretende lograr que os dous municipios establezan lazos de unión.\nGuillermo Cabarcos, que conta xa cunha ampla traxectoria no mundo da aviación con viaxes a Brasil e diferentes países de Europa, empregará unha avioneta marca Kitfox, que conta con 16 – 19 horas de autonomía e que despegará este mércores, ás 20.00 horas, dende o Forgoselo.\nDende o executivo local animaron a toda a veciñanza a tomar parte nesta cita e a acudir á explanada ubicada trala escola da parroquia de Goente, no Forgoselo, pasado mañá para animar ao expedicionario pontés que afronta así, unha nova aventura, que o levará ata terras polacas.\nPublicado por rashdj en 14:52 No hay comentarios:\nO Concello de As Pontes beneficiarase da edición do plan de axudas Miner para os anos 2013 - 2018\n• O Ministro de Industria, Miguel Sebastián, anunciou hoxe ao alcalde pontés, Valentín González Formoso, esta decisión durante unha visita realizada ao complexo eléctrico de Endesa no municipio\nO Concello de As Pontes estará incluído no reparto de axudas do Plan Miner 2013-2018, posto en marcha polo Ministerio de Industria para fomentar a xeración de riqueza nos municipios mineiros de todo o país.\nAsí o anunciou hoxe o máximo responsable do departamento, Miguel Sebastián, durante unha vista ao complexo eléctrico co que conta Endesa en As Pontes, e que lle permitiu coñecer, in situ, o traballo que se desenvolve nestas instalacións e as súas capacidades e características e que foron descritas polo Ministro coma “ un complexo imprescindible e vital para o sector eléctrico nacional, pola súa producción, polo seu coidado co entorno e pola súa tecnoloxía”.\nNestes termos, Sebastián fixo especial fincapé en que Endesa non pechará as súas portas, malia a aplicación do decreto que prima a producción con carbón nacional, subliñando que a “empresa eléctrica é unha factoría estratéxica, necesaria para o mercado enerxético nacional e que debe ir da man coas enerxías renovables”.\nAsemade, o ministro tamén tivo verbas para aqueles que criticaron a aplicación do Decreto do Carbón, tildando de “tóxicas” as campañas e comentarios xurdidos dende estes sectores que tan só tiñan como obxectivo infundar temor na cidadanía. Neste senso, Sebastián fixo referenza aos datos que avalan a producción actual de Endesa que, multiplicou por catro a súa producción con respecto a marzo de 2010, cando o decreto aínda non estaba en vigor, e que deixa cifras coma 180 GW /hora en marzo de 2010 e 800 GW/hora en marzo de 2011.\nDeste xeito, o máximo responsable de Industria eliminou calquera dúbida sobre o futuro do complexo enerxético pontés aínda que tamén aclarou que a comisión ideada para o seguimento das consecuencias desta normativa, que estará en vigor ata o 2014, continua a traballar para atallar calquer tipo de consecuencia negativa do decreto polo que este órgano non baixará a garda por se é preciso tomar medidas correctoras, en prol dos dous municipios galegos afectados pola normativa.\nMiguel Sebastián tamén deu conta do interese e futuro turístico que terá As Pontes, ao abeiro do proxecto do lago e do que xa coñece algúns detalles da man do propio alcalde Valentín Gonzélez Formoso que, xunto ao deputado Xavier Carro, participou nesta vista.\nO primeiro edil amosou a súa satisfacción por contar cun ministro de Industria, por primeira vez na central térmica pontesa dende a posta en marcha do seu cuarto grupo de producción en 1976.\nO rexedor pontés acolleu con satisfacción a inclusión de Galicia e, por defecto, de As Pontes nun novo Plan Miner para o 2013-2018. E é que, deste xeito, o municipio pode chegar a transformarse no primeiro enclave industrial de toda Galicia e, así, captar interesantes proxectos empresariais, xa que a confluencia de axudas públicas, recursos naturais e chan industrial co que conta o concello son, segundo explicou o primeiro edil, motivos máis que atractivos para a captación de novas iniciativas industriais.\nPreguntado en relación ao Decreto do Carbón, o alcalde pontés aclarou que, malia que nun primeiro momento a normativa xerou dúbidas e preocupación, gracias á implicación e accesibilidade do ministro Sebastián e do seu departamento, éstas disipáronse dando lugar á boa e fluída relación que existe entre as administracións local e central e a unha cooperación e traballo en equipo que quedan máis que demostradas, trala posta en marcha da citada comisión de seguemento da normativa que prima a producción con carbónnacional.\nInversións Plan Miner 2006 – 2012\nAo longo da visita de Miguel Sebastián tamén se pudieron coñecer as cifras correspondentes ás últimas inversións realizadas en Galicia ao abeiro do Plan Miner 2006 -2012 e que deixan datos coma 31 millóns de euros en infraestructuras, 25 millóns de euros na AG-64, case 43 millóns de euros en proxectos xeradores de emprego, con 940 empregos directos; 7,5 millóns de euros en fondos de formación ou 95 millóns de euros en axudas á producción todo isto entre os anos 2006 e 2010.\nUnha trintena de pequenos ponteses aprenden educación viaria gracias ás Aulas de Diversión de Servizos Sociais\n O Concello colaborou pintando un circuíto para bicicletas na Canle IV con liñas continuas, stops, pasos de peóns e ata límites de velocidade\nO programa Aulas de Diversión, ideado polo Concello de As Pontes, ao abeiro do departamento municipal de Servizos Sociais, logrou onte un novo éxito de público xa que unha trintena de pequenos e pequenas de entre 3 e 12 anos, tomaron parte no obradoiro de educación viaria Abróchate o Cinto.\nDurante tres horas, e divididos en dous grupos, os participantes neste taller combinaron vídeos explicativos, con leccións teóricas, que se impartiron na Casa de Don Pedro, e, por suposto clases prácticas a desenvolver na Canle IV, e que lles permitiron aos pequenos coñecer son as normas de seguridade primordiais para evitar accidentes.\nAdiantar pola dereita, respectar os stops e os pasos de peóns, usar casco, non adiantar con liñas continuas, a importancia do uso do casco, non deixar a bicicleta estacionada en liña amarela, os límites de velocidade ou os conceptos de ceder o paso nas rotondas foron algunhas das explicacións que recibiron os futuros condutores e condutoras gracias a unha das monitoras da autoescola local Aldara que colaborou con esta xornada formativa.\nPero tanta teoría debíase levar á práctica de aí que o Concello colaborase co pintado dun circuíto para bicicletas na Canle IV no que os rapaces puideron, coas súas bicicletas, acceder a unha rotonda, cruzar nos pasos de peóns, aprender a xirar nos cruces sempre que a sinalización lle lo permitise e ata adiantar aos que van un pouco menos rápido.\nVarios monitores da Escola de Tempo Libre Néboa foron os encargados de regular a circulación neste peculiar circuíto e que logrou un gran éxito de participación.\nO vindeiro día 21, entre as 10.30 e 13.30 horas, Aulas de Diversión regresará ás dependencias da Casa de Don Pedro pero, desta vez cunha xornada adicada aos xogos no parque, a desenvolver nos Xardíns do Campo da Feira. O programa, ideado polo departamento que dirixe José Alén para ofrecer unha alternativa ás nais e pais que deben traballar nas mañás dos sábados, continuará a ser totalmente gratuíto e para participar tan só é preciso anotarse na mesma xornada escollida nas propias instalacións da Casa de Don Pedro.\nPrometal Tecnología abre unha nova nave no polígono dos Aríos para ampliar o seu negocio ao mercado internacional\n O alcalde de As Pontes, presente nesta apertura, gabou o papel destes emprendedores apelando á necesidade de continuar a crear novas iniciativas empresariais á marxe da cultura mineira local\nA empresa pontesa Prometal Tecnología celebrou hoxe a apertura da súa nova nave industrial, que ven de duplicar así o espazo co que esta factoría contaba no polígono empresarial dos Airíos, ata alcanzar os 2800 metros cadrados de superficie de actividade produtiva.\nA factoría, adicada á produción de material de caldeirería artesanal e material metálico, lograba así incrementar as súas instalacións gracias á axuda de 168.000 euros concedida ao abeiro do Plan de Reindustrialización das Comarcas de Ferrol, Eume e Ortegal 2010 do Ministerio de Industria, que permitiu afrontar este proxecto de ampliación orzamentado en case 300.000 euros.\nDe feito, Prometal Tecnología conta agora con novos medios de produción, tres empregados máis e novos obxectivos que pasan por, segundo explicou o seu director xeral, Daniel Filgueiras, acceder aos mercados internacionais, con novos produtos e da man dos empresarios locais, aos que solicitou a súa colaboración para idear, entre todo o tecido empresarial pontés, proxectos de maior envergadura e que cubran un mercado maior.\nO alcalde de As Pontes, Valentín González Formoso, tamén presente nesta apertura, que non dubidou en felicitar aos dous responsables da factoría metálica polo seu traballo e tesón, poñéndoos coma exemplo de que en As Pontes é posible desenvolver unha cultura industrial emprendedora, con éxito e á marxe de Endesa.\nNeste senso, o rexedor subliñou a necesidade de aproveitar as axudas e recursos cos que conta este concello para dar lugar a novas iniciativas, tal e como está a acontecer coa creación das novas empresas que se están a levantar en As Pontes coma Verdiberia Aqualab, Daxion Spain, Biomasa Forestal, Delicias Coruña ou Evasa que forman parte do listado de once proxectos industriais financiados co Plan de Reindustrialización das comarcas de Ferrol, Eume e Ortegal do Ministerio de Industria e que deixou en As Pontes, o pasado ano, case 27 millóns de euros.\nTamén se contou no acto coa presenza do vicepresidente da Asociación Seara, José Guerreiro, que asegurou sentirse satisfeito por ver o que supón e as posibilidades de emprego que implica a evolución e prosperidade dunha idea emprendedora.\nPrometal Tecnología abría as súas portas en 2005, da man de dous amigos e socios que se adentraron no mundo dos emprendedores e decidiron poñer en marcha este negocio, ideando productos metálicos e de caldereiría feitos de xeito artesanal, nunha pequena nave no barrio pontés de Saa.\nEn 2009, ao abeiro das axudas dos plans Miner e Ferrol, levántase a primeira das naves de Prometal Tecnología no polígono dos Airíos onde se realizan traballos de produción, acopio de materias primas e almacenamento de produto finalizado e que agora vense incrementadas con esta nova nave que duplica o espazo inicial co que a sinatura contaba neste parque empresarial.\nA día de hoxe, Prometal Tecnoloxía realizar produtos a medida, de xeito artesanal, e adaptados ás necesidades da súa clientela e conta coa certificación ISO 9001.\nA factoría pontesa realiza traballos en aceiro, inox e aluminio e que abarcan dende a caldeirería xeral, ata elementos de almacenado, estruturas metálicas, mantemento, bens de equipo para diferentes sectores ou elementos de filtrado e aspiración. Todo isto con procesos novidosos coma o corte con plasma ou o oxicorte ou equipos de soldadura TIG AC/DC e MIG/MAG, entre outra maquinaria.\nO Concello e o clube Ciclista Vilalba – As Pontes organizan unha roita ciclista polas Fragas do Eume\n• A proba, que se celebrará o 3 de xullo, pretende reunir a uns 500 cilcistas procedentes tanto de todo o país coma de Francia\nO Concello de As Pontes albergará, o vindeiro mes de xullo, unha nova edición da Marcha Cicloturista Vila de As Pontes. Desafío Fragas do Eume, a décimo cuarta xa convocatoria desta proba ciclista organizada polo Clube ciclista Vilalba – As Pontes, co respaldo do executivo local.\nPrecisamente, esta mañá a Primeira Tenente de Alcalde, Montserrat García, era a encargada de dar a coñecer algúns dos aspectos desta proba que se presenta totalmente renovada e que, o vindeiro 3 de xullo, encherá As Pontes e os seus arredores de xiareiros do deporte da bicicleta.\nA tamén edil de Participación Cidadá subliñou que, nesta ocasión, respaldouse a idea do clube pontés de levar máis aló esta clásica do verán pontés ampliando o percorrido, incrementando considerablemente as esixencias da roita e dando lugar a unha competición que aune deporte e tamén promoción turística para o municipio xa que, a proba, que constará de 110 quilómetros e un desnivel acumulado de2315 metros, permitirá descubrir aos inscritos os segredos das Fragas do Eume e todo o entorno natural no que está ubicado o concello pontés.\nDe feito, ademáis dos propios competidores que chegarán de todos os puntos da xeografía nacional e ata de Francia, ata As Pontes desprazaranse familiares e amigos dos participantes que, durante o desenvolvemento da proba, poderán desfrutar dun amplo programa de actividades para todas as idades coma excursións, visitas aos museos do municipio, xogos e ata unha zona de acampada para, deste xeito, afondar da riqueza natural, patrimonial e cultural do municipio.\nDende o Clube Ciclista Vilalba – As Pontes tamén compartiron este mesmo argumento asegurando que, polo momento, o ritmo de inscricións é tal que é moi posible que se alcancen os 500 participantes na proba, xa que, polo momento xa están confirmados ciclistas de toda Galicia, Cataluña, Madrid, Asturias e Francia o que, xunto cos seus respectivos acompañantes darán lugar a que, o 3 de xullo se den cita en As Pontes un milleiro de persoas.\nO Desafío Fragas do Eume, puntuable para a Copa de España de Medio Fondo da Federación Española de Ciclismo e para a Copa Galicia de Cicloturismo, percorrerá as Fragas do Eume e lugares de tanto atractivo coma a Serra do Xistral e a Serra da Loba e contará cun tramo de velocidade controlada por chip, os 12 primeiros quilómetros, e o resto xa de velocidade libre.\nA roita arrincará ás 9.00 hroas do 3 xullo dende a Casa Consistorial para pasar por Goente, a Capela, Pontedeume, Cabanas, Monfero, Irixoa ou Sotavento para, rematar, tras algo máis de cen quilómetros, diante da Casa do Concello.\nAs inscricións pecharanse o 22 de xuño, a non ser que se complete o listado de 500 participantes denantes desta data, e o prezo de inscrición é de 18 euros máis 5 euros de fianza do chip que se devolverán ao remate da proba se o participante está federado, e de 35 euros se o corredor non está federado ao incluír o prezo do seguro por un día da Federación Galega de Ciclismo.\nAdemáis dos premios que se entregarán ao remate da competición, tamén haberá zona de acampada e diferentes actividades para os deportistas e os seus acompañantes, que arrincarán xa o 2 de xullo, e está previsto que se sorteen diferentes agasallos entre os participantes.\nA perruquería Fadas e a discoteca F&K gañan o I Premio Tesouro en prol do uso do galego no comercio\n O Concello de As Pontes e a Cámara de Comercio idearon este galardón no que tomaron parte máis dunha ducia de comercios e empresas pontesas\nO Concello de As Pontes e a Cámara de Comercio fixeron onte entrega do I Premio Tesouro, dirixido a recoñecer o emprego e o fomento do galego dende a empresa e o comercio locais.\nO salón de peiteado Fadas e a discoteca F&K fixéronse cos recoñecementos á empresa veterana e á empresa de nova creación e recibiron, como galardón unha figura realizada polo artista local César Dapena e un diploma acreditativo.\nEste certame, co que tamén colaborou a Mesa Local pola Normalización Lingüística, os representantes dos grupos políticos municipais e a Asociación Seara, xurdiu a iniciativa da Comisión Municipal de Normalización Lingüística que buscaba, deste xeito, recoñecer a contribución á normalización no emprego do galego que realizan os empresarios e autónomos de As Pontes.\nO acto de entrega destes galardóns estivo presidido pola edil de Cultura, Eva Conde; a representante da Cámara de Comercio de Ortigueira, Cristina Sequeiro; Daniel Filgueiras representante do colectivo Seara; e o xerente da empresa Progando e representante do foro Henrique Peinador, Xosé Turnes.\nPrecisamente, este último foi o encargado de ofrecer unha breve conferencia en relación ao uso do galego no sector empresarial. Turnes apelou, na súa disertación, á necesidade de normalizar o uso do galego en todos os ámbitos, recoñecendo o sector empresarial como un dos máis afastados dese obxectivo.\nTurnes avalou esa posibilidade real de acometer o emprego do galego, aínda coas dificultades que comporta nas actividades diarias dunha empresa e defendeu esta opción coma unh avantaxe á hora de tratar cos clientes, entendendo que o idioma propio é hoxe un elemento básico para a transmisión de proximidade e mesmo como estratexia de imaxe positiva, e de fidelización.\nEste primeiro premio Tesouro contou con máis dunha ducia de participantes dos que se seleccionaron un total de cinco para a fase final dos que saíron os dous gañadores.\nPublicado por rashdj en 6:36 No hay comentarios:\nO Concello de As Pontes e os estudantes da UDC presentan as súas ideas e proxectos para a urbanización do lago pontés\nA Casa Dopeso acolleu un acto no que tomaron parte docentes, estudantes e medio cento de veciños que escoitaron as diferentes propostas deseñadas para poder facer de As Pontes un municipio con interese turístico\nO Concello de As Pontes albergou hoxe a presentación dos diferentes proxectos académicos ideados polos máis de 250 alumnos e alumnas e 20 profesores da Escola Técnica Superior de Arquitectura de A Coruña, para o desenvolvemento urbanístico do lago de As Pontes e a súa conexión co barrio da Casilla.\nNun acto que tivo lugar na Casa Dopeso e no que participar medio cento de veciños, déronse a coñecer algunhas das ideas incluídas nun dos proxectos dos oito presentados polos diferentes grupos de estudantes e docentes da universidade herculina, e nos que se inclúen iniciativas urbanísticas coma a creación de varios observatorios de aves, a construción dun hotel no barrio da Casilla e unha ampla variedade de equipamentos deportivos, entre outras posibilidades.\nNa presentación contouse coa presenza do alcalde de As Pontes, Valentín González Formoso; do director da Escola Superior de Arquitectura da Coruña, José Manuel Casabella, e de varios dos mestres e alumnos que participan neste proxecto, ideado ao abeiro dun convenio asinado hai uns meses entre o cabildo pontés e a universidade coruñesa.\nEsta colaboura traduciuse nun macroproxecto de varias fases e que podería levarse a cabo. Na primeira das mesmas cada grupo de estudantes deseñou varios observatorios de aves que se espallarían por todo o perímetro da masa de auga que supón o lago.\nXa na segunda ideuse un centro de investigación que, ao mesmo tempo, serviría como residencia de investigadores con capacidade para uns 15 especialistas e que iría ubicada na Casilla, para continuar cun proxecto de urbanización da estrada que enlaza As Pontes con Ortigueira, co fin de transformala nun bulevar. Esta parte do proxecto tamén incluiría diferentes propostas de aproveitamento do lago e un proceso de urbanización que enlazaría o casco histórico pontés co lago, mediante un aproveitamento do entorno do río Eume dende o paseo do Ciclo Combinado ata a ponte de Isabel II, cun parque natural fluvial que tería o seu punto de maior interese no entorno da ponte de Perfolla e da Casa da Enerxía, dando lugar a un meandro e á conexión do centro da vila co lago.\nAsemade, outras das propostas de ocio presentadas inclúen a conversión da península na que agora se atopa a maquinaria de Endesa nunha zona natural onde realizar concertos, coloquios e diferentes iniciativas nas que quedase máis que presente o pasado mineiro do municipio, gracias ao seu entorno.\nTamén se presentaron outras ideas coma un teleférico que permitiría unir varios puntos do lago, diferentes instalacións para clubes vencellados aos deportes acuáticos ou un porto deportivo, entre outras ideas, aínda que todas as iniciativas presentadas en xeral compartiron unha liña de traballo: unir o lago co centro do municipio e reactivar o paseo do Eume para que éste conectase co lago e co seu entorno, facendo desta masa de auga un espazo con utilidade pública\nNestes momentos, os estudantes están a desenvolver unha cuarta planificación que inclúe a construción dun hotel con spa, piscinas e diversos equipamentos no barrio da Casilla e que se presentará dentro dunhas semanas.\nPola súa banda, o alcalde de As Pontes quixo subliñar, na súa intervención, a gran idea que foi o asinar este acordo de colaboura coa UDC e que dará lugar a iniciativas que poderían ser viables para o entorno e aproveitamento do lago aínda que o alcalde salientou que é preciso realizar un traballo de estudo pausado, sosegado, baseado na reflexión, na prudencia e na planificación exhaustiva xa que disto depende a oportunidade que pode significar este espazo para o municipio, como atractivo turístico e de ocio.\nNembargantes, o executivo local tamén quixo aportar as súas propias ideas, de aí que o primeiro edil anunciase a intención de crear un paseo que de comezo na Vila para continuar polo Eume ata a Casa da Enerxía, seguindo polo entorno de Endesa e a parte traseira da central de Ciclo Combinado e que permita a veciños e visitantes coñecer a realidade de As Pontes a nivel industrial e o seu futuro natural, gracias ao lago.\nGonzález Formoso tamén anunciou que xa se ten acordado con Endesa a cesión dunha rotopala para o Museo da Minería e que se ubicará a carón da praia artificial ao que se sumará o circuíto de karts, iniciativas que se desenvolverían con cargo a plan U\nFinalmente, o rexedor pontés anunciou que en cousa dun mes verá a luz o resultado final deste importante traballo de deseño e planificación mediante unha publicación na que se recollerán diferentes proxectos, realizables ou non, e o futuro dos equipamentos deste espazo que, segundo explicou González Formoso, se acometerán con cargo ao Plan Urban da Deputación da Coruña.\nO Concello de As Pontes recibe á trintena de estudantes franceses que compartiron semana cos veciños e veciñas do municipio\nA tenente de Alcalde encabezou unha recepción na que resaltou a importancia deste tipo de iniciativas en prol do enriquecemento cultural do estudantado\nO Concello de As Pontes organizou hoxe unha recepción oficial para os 25 estudantes e 3 docentes procedentes de Francia que, estiveron a compartir estes días, co alumnado do Instituto de Educación Secundaria Castro da Uz.\nOs visitantes, procedentes da localidade de La Mothe – Poitiers visitaron o salón de plenos da Casa Consistorial, onde foron recibidos pola tenente de Alcalde, Montserrat garcía.\nAdemais de darlles a benvida e agradecerlles a visita, a tamén edil de Participación Cidadá fíxolles entrega duns agasallos de recordo da localidade e agradeceu os presentes entregados pola delegación gala.\nNo seu discurso, a concelleira salientou a importancia destes intercambios para contribuír a un mellor coñecemento mutuo, con elementos identificativos como a cultura, o idioma ou as propias poboacións, verbas que tiveron resposta por parte dun dos alumnos franceses que interviña para agradecer a boa acollida tida nesta semana que levan entre a cidadanía pontesa.\nEsta visita serviu como agradecemento á visita realizada semanas atrás por un grupo de estudantes de As Pontes, que tamén tiveron a oportunidade de viaxar ata Francia e compartir día a día con estes alumnos galos e coas súas familias.\nO Concello de As Pontes organiza un sábado adicado ao teatro para veciños e veciñas de todas as idades\nAs formacións locais O Catre e Que+Ten Teatro e os naroneses Bucanero Teatro protagonizan este sábado de homenaxe á interpretación en directo\nO Concello de As Pontes, mediante a Concellería de Cultura, desenvolverá este sábado o programa O teatro vai á rúa, teatro para toda a familia, unha aposta con éxito asegurado dado o gusto da veciñanza pontesa por este tipo de actividades culturais.\nAs representacións comezarán ás 17.30 horas cun espectáculo de teatro infantil de pés a cargo da compañía local O Catre e a obra Os Contos. Unha representación que terá como escenario os xardíns do Campo da Feira.\nÁs 19.30 horas, e diante da Casa do Concello a compañía naronesa Bucanero Teatro presentará a montaxe “Il Ritorno, Este non é o título”. Xosé Bonome, director da compañía local Quemaistén Teatro é á vez cofundador xunto con Pedro Picos de Bucanero Teatro.\nEsta parella de cómicos, que non precisa máis nada que a súa presenza para facer rir ao público, comprométese a ofrecer humor e comedia elevados á súa última potencia mediante uns textos dinámicos, cancións e situacións extremadamente divertidas.\nE unha hora máis tarde, ás 20.30 horas, Q+Ten Teatro volverá representar tamén diante da Casa do Concello Traballo e Imaxinación unha montaxe composta por sete pequenas comedias cun denominador común: o traballo. Traballadores estresados e desemprados que se toman a súa situación con humor e imaxinación darán vida a situacións do máis absurdas e cómicas.\nJosé Luis Prieto e Gustavo Pernas son os autores destes sete textos, namentras que Ánxeles Gabeiras, Olga Chamosa, Xosé María Felpeto, Xosé Luis Fernández, Yolanda Lozano, Carmen Cabarcos, Xosé Fraga e María do Carme Landazuri darán vida aos distintos personaxes baixo a dirección de Xosé Bonome.\nNo caso de que chovese as tres representacións teatrais trasladaríanse á carpa do colexio Santa María.\nO Concello de As Pontes clausurou os tres obradoiros de Musicoterapia nos que participaron medio cento de veciños do casco urbano e do rural\nVellez activa chega ao seu fin neste exercizo e é que xa hai uns días que se clausuraban os obradoiros de memoria nas Campeiras e na Cal da Avelaíña e onte tomaban o relevo os talleres de musicoterapia que chegaron ata case medio cento de veciños e veciñas do colectivo das amas de casa, das viuvas maría magdalena e do barrio de Espiñaredo.\nE é que, o programa posto en marcha polo departamento de servizos sociais xunto coa deputación da coruña logrou novamente un gran éxito de participación con case un cento de inscritos maiores de 55 anos que decidiron aproveitar o seu tempo libre adestrando a súa memoria ou fomentando as técnicas de relaxación e autoestima mediante a música.\nDe feito, onte o edil José Alén e a concelleira e deputada provincial Montserrat García clausuraron estes tres talleres que se impartiron nas dependencias do conservatorio municipal e no propio local dos veciños do adro pola experta na materia Montserrat López Merino que, semanalmente, achegaba aos seus alumnos e alumnas as mellores técnicas e iniciativas para relaxarse mediante os xogos, as cancións e os bailes.\nE é que a alegría foi o que caracterizou cada unha destas sete clases que arrincaban o pasado mes de marzo e que remataban onte do mellor xeito posible, con música,e tamén con peticións xa que os asistentes a este curso non desaproveitaron a ocasión para pedir unha segunda sesión destes talleres de benestar ademáis de novas actividades tan entretidas coma as realizadas nestes días.\nCon estas solicitudes quedou máis que patente que o obxectivo de Vellez Activa cumpríase un ano máis: fomentar a actividade entre un grupo de idade como é o dos maiores de 55 anos pero do que tamén se logrou incrementar o caracter socializador dos participantes, fomentar novas relacións de amizade e levar a puntos lonxe do casco urbano as actividades das que desfrutan os colectivos situados no centro da vila.\nAgora tan só queda unha última cita incluída nestes cursos: a que corresponde á entrega de diplomas do obradoiro de adestramento da memoria que se estivo a desenvolver nestas últimas semanas na parroquia de Goente. Na tarde de mañá poderemos asistir a este acto de clausura co que se despide este programa ata o vindeiro ano\nO pontes Agustín Seco relata a sua experiencia en Lorca durante o terremoto\nCOMEZAN OS TRABALLOS DE REMODELACIÓN DA AVENIDA DE FERROL\nA Avenida de Ferrol estase a sumar ao cambio estético de rúas coma Rego do Campo ou Avenida da Coruña e é que, dende hai uns días, xa están en marcha os traballos de reforma deste vial, incluídos no proxecto global de remodelación estética e funcional do centro do casco urbano.\nLogo de facer previamente as obras precisas para instalación do gas, agora xa se vai comezar coas dúas fases que suporán a humanización desta arteria principal do centro urbán.\nA inversión total prevista chega ata os 150.000 euros para remozar unha rúa que non vai ser peonil, pero si se contará con beirarrúas máis anchas e na que o asfalto se eliminará en favor doutro tipo de pavimento máis acorde co entorno. Asemade, tamén se instalará novo mobiliario e trocarase a iluminación, na liña do que se está a facer en toda a zona.\nCon estas novas obras quedará, unha vez unidas, unha única rúa entre o Rego do Campo e a Avda da Coruña, con prioridade absoluta do peón, e logo faríase un anel de paseo tamén coa mesma Avda de Ferrol, a Rúa Rita Rivera, e a Avenida de Galicia.\nLogo, a terceira fase, afectará á rúa Rosalía de Castro que tamén será remodelada nuns criterios semellantes ás anteriores.\nTodas estas actuacións obedecen a un proxecto común, e que vai tomando forma, de humanización do centro da vila, que xa se ten plasmado nestas rúas, nos arredores da Casa Consistorial, nos xardíns do Campo da Feira e na Praza do Carme.\nAsí segue o avante do ambicioso proxecto de profundo lavado de cara do centro urbán pontés, un proceso longo que ocupou toda a lexislatura, e se estenderá na seguinte, e que se víu beneficiado pola achega do Plan FESL 2010.\nAs reformas nos espazos urbáns e as actuacións sobre infraestruturas destes espazos públicos fan que sigamos coas actuacións en marcha para o que se está a recorrer a aportacións das catro administracións: estatal, autonómica, provincial e local, que están a colaborar para ofrecer unha mellor calidade de vida aos ponteses e pontesas.\nPublicado por rashdj en 9:31 No hay comentarios:\nNa súa visita, a representante do xurado puido coñecer de primeira man o importante traballo de recuperación desenvolvido na entulleira de Endesa e no lago, que percorreu en barca xunto con membros do goberno municipal, e da dirección da propia mina de Endesa, que tamén serviron de guías por todos os puntos do lago e arredores visitados ao longo da mañá.\nDe feito, neste encontro, comandado pola tenente de Alcalde, Montserrat García, e polo director da mina, Francisco Arechaga; a representante dos premios EDEN recibiu cumprida conta da marcha do proxecto do lago e tamén das actuacións desenvolvidas para a recuperación da entulleira, que puido visitar.\nXa pola tarde, o executivo municipal ofrecía unha recepción presidida por Montserrat García, e na que tamén participaron unha vintena de integrantes das mesas sectoriais veciñais que están a traballar no proxecto.\nA tamén edil de Participación Cidadá resumiu ante os presentes a visita realizada durante a mañá ao lago e que definiu coma un gran traballo de recuperación, de calidade e cunha importancia estética moi relevante.\nAsemade, Montserrat García deu conta do desexo do goberno municipal de implicar á cidadanía para dar lugar a un proxecto de todos xa que, a antiga mina e o actual lago son froito, segundo explicou, do esforzo, entrega, traballo, sentimentos e calamidades de moitos ponteses que viviron extraendo carbón da mina e que incluso tiveron que abandoar os seus fogares en prol do avance da explotacion.\nDe feito a concelleira defendeu esta iniciativa coma un proxecto de futuro turístico ao que tamén se está adaptando o casco urbano, que está a mudar de aspecto, con diferentes melloras para incrementar o seu valor turístico, con servizos e actividades atractivas para os que veñen de fóra, tal é o caso da Casilla, A Vila, os xardíns do Campo da Feira, as rúas do centro urbano ou a Fraga, entre outros lugares e que tamén puido visitar Virginia Torralba.\nAsemade, a coordinadora dos Premios EDEN puido coñecer da voz dos propios veciños o que supuxo non só a mina, senón tamén o sentimento de ter que abandoar as súas terras e antigas parroquias en prol da evolución industrial.\nAo final da xornada, a primeira tenente de Alcalde valorou moi positivamente o resultado desta visita na que, segundo explicou, se intentou facer chegar ao membro do xurado, non só a importancia do proxecto que se está a desenvolver no lago, senón tamén o proceso de adaptación do resto do municipio como destino de interese turístico e as iniciativas que se desenvolverán ao abeiro deste espazo natural, coma un clube nautico, un museo da minería ou un museo de memoria histórica ou un centro de interpretación no que se recollerá a historia das parroquias desaparecidas e da explotación mineira.\nFinalmente, a concelleira fixo especial fincapé na intención de trasladarlle ao xurado o sentimento de pasado e morriña que se agocha baixo as augas do lago, calificando este proceso de rexeneración coma unha homenaxe e un exemplo de lembranza do que supuxo a mina para As Pontes e para os seus veciños, sobre todo para aqueles que tiveron que deixar as súas casas e terras en prol do desenvolvemento industrial e do progreso.\nUns 200 vehículos pesados participan na XI edición da Festa do Camioneiro do Concello de As Pontes\nMáis de medio cento de vehículos históricos e último modelo sumáronse ás celebracións protagonizando unha espectacular exposición\nO Concello de As Pontes albergou este sábado, a XI edición da Festa do Camioneiro, unha cita na que, finalmente, se contou coa participación de case 200 vehículos pesados que percorreron, dende ven cedo, as rúas do casco urbano, nunha marcha que arrincaba dende o barrio da Casilla e que remataba na Canle IV, lugar que serviu de aparcadoiro para toda a flota de camións que decidiron sumarse a esta celebración.\nO Concello de As Pontes xunto co Colectivo de Transportes do Carbón (A.C.T.C) e Transpuerto Ferrol – As Pontes S.A. aunaron esforzos, un ano máis, para poñer en marcha esta máis que merecida homenaxe a un dos sectores básicos da economía local e que, hai tan só uns meses, pasaba polo seu peor momento debido á aprobación do Decreto do Carbón.\nTransportistas de As Pontes, Vilalba, Neda, San Sadurniño ou Ferrol participaron nesta xornada na que tamén foi posible desfrutar doutro tipo de actividades coma unha exposición de vehículos históricos, na que se deron cita case unha vintena de clásicos coma Pontiacs, Seats 124, Mercedes, Seat 600 ou Lincolns, ademáis dunha ampla mostra de vehículos e camións de ocasión e últimos modelos que permaneceron ao longo de toda a xornada na Avenida da Coruña.\nAsemade, a programación desta festa incluiu unhas xornadas adicadas ao sector do transporte e nas que se analizou os cambios realizados na normativa do transporte, nestes últimos anos. O alcalde de As Pontes, Valentín González Formoso, foi o encargado de inaugurar estas xornadas, na Casa Dopeso, mediante un discurso no que subliñou a entrega e tesón do colectivo dos camioneiros, durante unha etapa tan difícil como foi a da loita en prol da modificación da normativa que prima o uso de carbón nacional nas centrais eléctricas.\nGonzález Formoso ofreceu todo o seu apoio e respaldo ao sector e agradeceu a implicación e entrega de todos e cada un dos transportistas que, hai tan só uns meses, loitaron polo seu dereito a traballar pero, tal e como salientou o rexedor, dando exemplo de diálogo, saber estar, educación e de pacifismo e é que, o primeiro edil asegurou sentirse moi feliz de poder novamente polas rúas de As Pontes unha marcha de transportistas pero con fin lúdico, e non vencellada a unha problemática laboral coma as acontecidas semanas atrás.\nDenantes de celebrar un xantar popular, no que participaron case 400 persoas, tivo lugar un acto relixioso no que tamén se aproveitou para lembrar ás persoas vencelladas ao sector e falecidas recentemente coma Roberto Tojeiro, Manuel Filgueiras e José Luis Crende Varela.\nA xornada completouse cunha exhibición de coches teledirixidos e cunha verbena nocturna na Praza de América amenizada polo Grupo Iris.\nPublicado por rashdj en 14:08 No hay comentarios:\nO Concello de As Pontes abre unha exposición fotográfica coa riqueza natural do municipio como protagonista\n A sala do Mercado Vello alberga a mostra Naturalmente As Pontes integrada por medio cento de imaxes dos recunchos naturais locais\nA mostra fotográfica Naturalmente As Pontes, patrocinada polo Concello de As Pontes mediante o departamento de Participación Cidadá, abríase hoxe ao público, coincidindo coa celebración da XI Festa do Camioneiro.\nAsí, dende hoxe, a sala de exposicións do Mercado Vello conta cunha nova oferta cultural ideada ao abeiro do programa educativo As Pontes Aprende mediante o que, en 2010, se poñía en marcha un concurso fotográfico no que todo aquel veciño ou veciña de As Pontes podía participar enviando unha instantánea que plasmase a riqueza natural do municipio.\nO certame contou con máis de 200 propostas das que se escolleron un total de 60 e que, durante as vindeiras semanas, se poderán desfrutar na sala de exposicións pontesa.\nAs instantáneas están impresas en gran formato xa que contan cun tamaño de 1,20 cms ás que se suman as fotografías que resultaban gañadoras deste primeiro certame fotográfico e que corresponderon ás propostas presentadas por Ariana Goás, Iván Bouza, Juan Luís Rua Prieto e Genaro Taboada.\nA edil de Participación Cidadá, Montserrat García, non dubidou en achegarse e desfrutar desta colección de imaxes que, segundo explicou, plasman a imaxe natural dun As Pontes do que poucas veces transcende a súa riqueza natural e paisaxística xa que, tal e como engadiu a tamén tenente de Alcalde, moitas veces quédase no tópico de que As Pontes é tan só un núcleo industrial, sen achegarse á riqueza paisaxística e patrimonial coa que conta o municipio.\nDe feito, a concelleira subliñou que, mediante esta colección de instantáneas moitos veciños e veciñas descubrirán lugares descoñecidos e incluso novos puntos de vista de espazos tan emblemáticos coma a Ponte dos Ferros ou a Fraga de Dona Rita.\nA mostra Naturalmente As Pontes poderá ser visitada de martes a venres en horario de 11.00 a 13.30 e de 18.00 a 19.30 e xa os sábados dende as 11.30 ata as 13.30 horas\nO alcalde de As Pontes recibiu este venres na Casa do Concello ao bispo da Diócese de Mondoñedo - Ferrol\n• González Formoso recalcou a entrega de Sánchez Monge, salientando a súa gran preocupación polas súas comunidades e fregueses\nO alcalde de As Pontes, Valentín González Formoso, presidiu este venres, na Casa Consistorial, a recepción oficial a bispo da Diócese de Mondoñedo – Ferrol, Manuel Sánchez Monge.\nO acto, no que participaron membros dos diferentes grupos políticos e representantes do tecido asociativo local, forma parte do programa deseñado plo equipo pastoral de Santa María de As Pontes para esta primeira visita do máximo responsable da Diócese de Mondoñedo – Ferrol, e que arrincaba o pasado mes de abril, con diversos encontros veciñais, visitas ao lago artificial e á central térmica de Endesa ou eucarísticas que permitiron achegar ao bispo a realidade da comunidade cristiá pontesa.\nPrecisamente, este intenso contacto coa veciñanza foi calificado por González Formoso coma un exemplo do coidado e ocupación que procesa Monseñor Sánchez Monge aos seus fregueses. Asemade, no seu discurso de benvida, o rexedor quixo convidar ao bispo a compartir coa comunidade cristiá local as celebracións que se están a idear para a conmemoración do 275 aniversario da fundación da Confraría da Virxe do Carme.\nO bispo agradeceu, na súa intervención, a gran acollida recibida pola veciñanza de As Pontes e polo goberno municipal, dos que gabou a súa entrega, solidariedade e axuda que, segundo explicou, quedou máis que reflectida nun momento tan duro como foi a loita en prol da modificación do Decreto do Carbón.\nE é que, denantes de asistir a este acto oficial, Monseñor Sánchez Monge mantivo un encontro con varios dos representantes do colectivo de transportistas de As Pontes que lle trasladaron a dura situación vivida durante os seis meses da súa protesta e o apoio recibido pola cidadanía, nuns momentos tan complicados.\nNeste senso, Sánchez Monge quixo recoñecer o admirable comportamento de todos os ponteses e pontesas que, mediante o diálogo, lograron unha solución a esta problemática, comportamento que tamén quedaba reflectivo nas verbas que o propio bispo deixou plasmadas no Libro de Ouro do Concello de As Pontes.\nO acto rematou coa entrega dunha copia do vaso campaniforme e de diferentes produtos gastronómicos do municipio.\nAgora por diante aínda quedan varios compromisos xa que mañá Manuel Sánchez Monge dará o sacramento da Confirmación a un grupo de mozos e mozas da localidade, na igrexa parroquial de Santa María e o domingo visitará a Vilavella e Roupar. Finalmente, o 15 de maio o bispo manterá un encontro con catequistas, pais e nenos tamén na igrexa parroquial e visitará as parroquias de Somede e o Freixo.\nARRINCA A CARREIRA ELECTORAL POR LOGRAR O CONTROL DO CONCELLO DE AS PONTES\nA carreira electoral xa está en marcha, unha proba de fondo para aqueles que contan con gran resistencia e que vivía o seu pistoletazo de saída esta mesma medianoite, coas badaladas que indicaban a chegada do venres e o comezo de 15 intensos días nos que Partido Socialista, Bloque Nacionalista Galego e Partido Popular traballarán a reo para rabuñar os apoios precisos que lles otorguen o bastón de mando da Casa Consistorial pontesa.\nDe feito, esta madrugada a Praza de América, que relevaba así aos tradicionais muros do colexio Santa María, reunía aos candidatos das tres formacións que concorrerán aos comicios municipais e que, mediante a tradicional pegada de carteis, daban comezo as súas respectivas semanas de duro e intenso traballo para revalidar alcaldía uns ou para estrearse coma rexedor ou rexedora outros.\nValentín González Formoso, Francisco Da Silva e Sara Prada non dubidaron, vasoira en man, en enlixarse para colocar os primeiros cartaces cos seus rostros e lemas cos que captar o voto da cidadanía e que se completarán co reparto de propaganda electoral por todas as rúas e barrios do casco urbano e parroquias, con diferentes actos e mítines políticos e, por suposto, cos espazos electorais que, dende hoxe, se adherirán á programación tanto da radio coma da televisión locais.\nEsta primeira toma de contacto coa campaña electoral transcorría con total tranquilidade, con tan só a presenza das tres candidaturas e algúns dos afiliados e simpatizantes das tres formacións, que se desprazaron ata a praza de américa para respaldar aos seus respectivos cabezas de lista.\nLemas coma Para que gane As Pontes, Centrados en Ti ou Nas Pontes hai futuro serán os que, dende hoxe, se escoiten e se vexan por todo o municipio pontés ata o vindeiro día 22, onde, nas furnas do colexio da magdalena, se decidirá o nome do alcalde ou alcaldesa de As Pontes ata o 2015 e que estará na man dos 10.015 ponteses e pontesas que terán dereito a dar a súa opinión, en tan só dúas semanas, mediante a súa papeleta nunha nova mostra de democracia.\nO Concello de As Pontes alberga mañá a XI Festa do Camioneiro coa participación de máis de 160 vehículos\nUnhas 400 persoas xa confirmaron tamén a súa asistencia ao xantar popular que se celebrará no patio do Colexio Santa María\nO Concello de As Pontes albergará mañá unha merecida homenaxe ao colectivo de transportistas do municipio, xa que tras dun ano de ausencia novamente os grandes das estradas volverán tomar o casco urbano na que será a XI edición da Festa do Camioneiro.\nAs rúas do centro pontés serán o escenario no que se desenvolverán as múltiples actividades ideadas para celebrar este acontecemento no que tamén se lembrará aos falecidos, vencellados ao mundo do camión, nunha cerimonia litúrxica.\nDe feito xa ás 9.00 horas será posible desfrutar dos grandes trailers no barrio da Casilla onde se concentrarán para, xa ás 10.00 horas, dar o pistoletazo de saída a unha caravana de camións que percorrerán as rúas máis centricas do municipio ata chegar á Canle IV, lugar que servirá coma aparcadoiro destes mastodontes das estradas. No tocante á cifra de participantes, segundo a organización que corre a cargo do Colectivo de Transportes do Carbón, do Concello de As Pontes e de Transpuerto Ferrol – As Pontes, está previsto que tomen parte ao redor de 160 vehículos.\nAo remate desta caravana terá lugar unha charla adicada ao mundo do transporte que cambiaba de horario pero non de emprazamento, de aí que a Casa Dopeso acollerá en torno ás 11.30 horas estas charlas que, nun principio se ían celebrar pola tarde.\nTamén ás 11.30 horas abrirase a mostra de vehículos antigos e camións último modelo, que permanecerán instaladas nas avenidas da Coruña e Ferrol, ao que se sumará a exposición fotográfica Naturalmente As Pontes, que dende mañá, se poderá tamén visitar no Mercado Vello e na que se recolle un cento de instantáneas das máis de 200 que tomaron parte no certame fotográfico organizado polo Concello o pasado verán para impulsar a riqueza turística do municipio.\nXa ás 13.30 horas a actividade trasladarase ao patio do colexio Santa María onde terá lugar unha celebración relixiosa para continuar, ás 14.00 horas, cun xantar popular que tamén se celebrará neste mesmo emprazamento e no que participarán 400 comensais. De feito, as persoas interesadas aínda poderán adquirir mañá un ticket para participar neste xantar na caseta que se instalará a carón do centro educativo.\nPola tarde, ás 17.30 horas, retomaranse as actividades cunha exhibición de coches teledirixidos.\nComo broche de ouro nada mellor que a música da verbena popular que arrincará contra das 23.00 horas da noite na Praza de América.\nDende o executivo local quixeron facer un chamamento á cidadanía para que ésta se anime a participar neste amplo programa de actividades e acompañe a este colectivo tan importante para a economía pontesa nesta máis que merecida homenaxe.\nO Concello de As Pontes poderá contar coa súa estación depuradora para finais do verán\nEspina y Delfín rematará tralo verán os traballos que se están a desenvolver na Vilabella e que contan co respaldo económico da Xunta\nPara fins deste verán As Pontes vai contar cunha depuradora.\nEstas son as previsións, que nuns catro meses entre en funcionamento a futura depuradora de As Pontes, que contrúe a empresa Espina y Delfín SL para o que se destinou un orzamento de 3,5 millones de euros, e inclúe tamén a construción dunha rede de oito colectores xerais da estación de bombeo xa existente, e mesmo se van aumentar coa construción de tres novos bombeos.\nEste ambicioso proxecto obedece ó feito de que a depuradora está deseñada para dar servizo a unos 20.000 habitantes, tal como se decidira dende o concello, cando se optou por este proxecto concreto.\nDebemos lembrar que foi mercede a un acordo acadado entre o Concello pontés e Endesa, como a eléctrica se comprometeu a ceder ó Concello os terreos necesarios para a instalación da pranta.\nA Estación de Depuración de Resíduos ubícase nunha superficie de 17.000 metros cadrados, onde xa estaban os decantadores da pranta de Tratamentos de Efluentes Líquidos (TEL) da empresa eléctrica Endesa.\nA nova depuradora vai ser, de calquera xeito, autosuficiente, e funcionará de xeito independente a esa Pranta de Tratamentos de Efluentes Líquidos de Endesa.\nCon esta posta en marcha da depuradora cúmprese un dos obxectivos do actual equipo de goberno, que buscou rematar coa situación de que As Pontes carecese de depuradora, e poder deixar así de realizar os verquidos directamente ó río Eume, como se estaba a facer.\nArrincan as obras de construcción da nova pranta de fertilizantes no polígono industrial pontés dos Airíos\n A empresa lusa Verdiberia Aqualab pon así en marcha a súa actividade en As Pontes onde se ubicará unha factoría de fertilizantes orgánicos\nA empresa lusa Verdiberia Aqualab puxo hoxe en marcha os traballos de construcción da súa nova pranta en As Pontes.\nOs traballos, que se están a desenvolver no polígono empresarial dos Airíos, suporán unha actuación nun espazo de 12.000 metros cadrados.\nA produción da factoría será de abonos orgánicos de alta calidade, e supón a creación de 30 empregos directos, ademais dos postos indirectos, sobre todo vencellados ó transporte.\nDe feito, nesta nova factoría traballarase con procesos de última xeración, o que supuxo tamén unha forte aposta pola loxística para o traslado dos lodos e residuos naturais cos que se elaboran os fertilizantes.\nA inversión total alcanzará os dez millóns de euros, parte dos cales serán sufragados con cargo ao Plan do Carbón 2010, e a obra está a ser executada, conxuntamente, polas empresas pontesas Construcións Guerreiro e Construcións Canosa que deberán ter listas estas instalacións denantes do 30 de xuño deste ano, dacordo coas condicións marcadas para a concesión de axudas procedentes do Plan do Carbón.\n O proxecto de redistribución deste espazo tamén incluirá locais dirixidos á realización das actividades de varias entidades asociativas pontesas\nO Concello de As Pontes porá a desposición dos grupos musicais do municipo tres novos espazos para realizar ensaios e gravacións propias. A iniciativa, incluída no proxecto de remodelación e redistribución do Hexágono da Fraga, foi examinada hoxe pola edil de Participación Cidadá, Montserrat García, e o concelleiro de Promoción Industrial, Óscar García, que mantiveron un encontro cun dos arquitectos responsables do proxecto.\nMáis de 200 veciños inauguran con ritmos brasileiros a Avenida da Coruña no Día Internacional da Danza\nNon é doado ver ao mesmo ritmo e seguindo o mesmo compás a máis dun cento de ponteses e pontesas pero como non existen os retos imposibles, o pasado venres, tivemos a oportunidade de desfrutar da coordinación e estilo de moitos dos nosos veciños e veciñas que decidiron sumarse á celebración do Día Internacional da Danza e é que, quen máis e quen menos, leva o ritmo no corpo e non se puido resistir a un macrobaile que, por uns minutos, encheu de festa a remodelada avenida da Coruña que non puido desexar mellor estrea.\nBaixo o ritmo do Berimbau Metalizado da cantante brasileña Ivete Sangalo puidemos desfrutar dun macroespectáculo froito de moitas semanas de ensaios baixo a dirección do mestre da escola municipal de danza moderna Jaime Pablo Díaz, responsable dunha sinxela e vistosa coreografía que logrou reunir a veciños e veciñas de todas as idades que compartiron, durante uns minutos, o que é a danza, o que implica pensar co corpo e desfrutar da música, sen ter en conta quen é o que máis se asemella ao gran Jean Georges Nouverre, creador da danza moderna e que, de seguro, que desfrutaría ao máximo con este espectáculo no que non houbo diferenzas de idade ou de ritmo.\nPero aí non remataba a tarde porque tralos artistas locais tocaba contar con dous grupos convidados que se gañan a vida expresando o seu pensamento mediante o seu corpo e cos seus movementos coma as formacións Diciembre Dance Group, dirixida pola asturiana Lucía Piquero, ou os recentemente formados Catro no Metro que coa súa montaxe Bótoche unha Man deron conta de como expresar sen verbas e mediante a simboloxía dos movementos a colaboura e axuda para cos demáis.\nDeste xeito, As Pontes sumábase ás diferentes celebracións organizadas por todo o mundo para homenaxear unha disciplina como é a danza e que permite que con tan só un movemento do noso corpo os nosos pensamentos e sentimentos se fagan visibles.\nPublicado por rashdj en 14:41 No hay comentarios:


O magosto - CENTRO GALLEGO TRES CANTOS\nO magosto é unha festa tradicional celebrada en Galicia na que se asan e comen castañas, que poden ir acompañadas de chourizos e viño. Á parte de comer, é común tiznarse a cara cos restos da fogueira, saltar as fogueiras xa que trae sorte así como realizar diferentes xogos tradicionais, contar contos e cantar cancións populares.\nA cultura galega estivo sempre estreitamente vinculada á castaña. Ademais de que os castiñeiros forman parte da paisaxe da comunidade, este froito foi decisivo na historia e a economía de Galicia. Foron os romanos quenes introduciron a árbore no territorio e ata o descubrimento de América foi un produto fundamental da dieta dos galegos. Coa chegada das patacas, a castaña pasou a ser consumida polas clases menos favorecidas, pero recentemente a cociña gourmet deulle o seu lugar. A forma máis tradicional de preparalas é asadas.\nNa súa orixe, o magosto reunía ás familias entorno ao lume para honrar as colleitas. Co paso dos anos, os costumes foron adaptándose aos novos tempos, pero o lume sempre foi unha constante.\nEsta festa é especialmente celebrada na cidade de Ourense, onde coincide coa celebración do San Martiño (11 de novembro), patrón da cidade, e está considerado festa de interese turístico de Galicia.\nO escritor e historiador galego Manuel Murguía consideraba o Magosto como un banquete funerario no que a castaña ao lume simbolizaría a morte e o viño, a nova vida. Ao redor desta idea, para celebrar o fin dunha nova colleita, xuntábanse veciños, familia e amigos.\nDiferenciaba o historiador e antropólogo galego Antonio Fraguas Fraguas entre o Magosto a secas, que non é máis que asar unhas castañas nunha fogueira, e a festa do Magosto, que é moito máis. É o Magosto unha festa de colleitas, lume, castañas e viño novo. É festa de xuntarse e de divertirse, festa de vida e morte, de mocidade e de tiznar a traizón ao de en fronte. O magosto celebra a vida despois de que en Todos os Santos e Fieis honrase á morte.\nComparte esta información con....


5 cousas que debes saber sobre a vida eterna | PUNTOS DE ORACIÓN\nVersos da Biblia\nVerso do día\nPlan de lectura da Biblia\nVenres de xaneiro 21, 2022\ncasa Vida piadosa 5 cousas que debes saber sobre a vida eterna\n5 cousas que debes saber sobre a vida eterna\npersoal de administración\nDecembro 30, 2021\nHoxe imos ensinar as 5 cousas que hai que saber sobre a vida eterna. A morte é unha das máis temidas inimigos humanos. É tan gracioso como todos afirman que queren ir ao ceo pero ninguén quere morrer. Moitas persoas queren vivir eternamente, non queren saborear a morte. É por iso que a xente corre a esgalla cando escoita algo da morte.\nA vida eterna tal e como se prometeu é un don de Deus para aqueles que serviron a Deus por medio de Cristo Xesús. A Escritura di no libro de Xoán 3:16 Porque Deus ama tanto o mundo que deu ao seu fillo unigénito para que quen cre nel non pereza, senón que teña vida eterna. A vida eterna do mundo significa vida eterna. Un tipo de vida libre da morte. Despois de explicar o que é a vida eterna, é importante indicar algunhas cousas que a xente debe saber sobre a vida eterna. Parece que moitos pensan que a vida eterna consiste en non morrer. É máis que iso. Vai máis alá de vivir de forma saudable cunha mente sana e todas as riquezas da vida.\nPorque a nosa responsabilidade é educar á xente sobre as cousas do reino, explicaremos as cinco cousas que debes saber sobre a vida eterna.\nKVE INDLY TODOS OS DÍASPRAYERGUIDE TV EN YOUTUBE\nA vida eterna non significa que vivirás para sempre\nHebreos 9:27 E como está indicado que os homes moran unha soa vez, pero despois o xuízo.\nUnha das concepcións erróneas sobre a vida eterna é o pensamento de que significa vida sen morte. A vida eterna non te fai inmune á morte física á que todos temen máis. Morrerás como todos fixeron e farán. Non obstante, a vida eterna é a vida que acontece despois desta vida presente.\nO noso foco debería estar no máis alá. Pero, por desgraza, as cousas do mundo atraparon os nosos corazóns e perdemos o foco no máis alá. A principal razón pola que moitas persoas rezan contra a morte non é porque teñan tanto medo á morte ou a coñecer a Deus, senón porque senten que non gozaron ben da vida.\nIndependentemente de canto protexes a túa vida aquí, morrerás porque está designado para que un home mora unha vez e despois diso é o xuízo. Entón, cando escoitas a vida eterna, non te fai inmune á morte física. Só te protexe contra a morte eterna. Despois da morte é o Xuízo onde Deus recibirá ao seu pobo e poñerao no paraíso onde vivirán felizmente para sempre. Esa é a vida eterna que Deus prometeu.\nNon se pode gañar coas riquezas\nQuizais lera sobre como os homes ricos do mundo están a construír un paraíso noutro planeta. Isto é o que as riquezas poden facer polos homes mentres están na terra. Pero a vida eterna non pode ser gañada con prata ou ouro, gáñase polos nosos feitos, crendo que Xesucristo é o camiño, a verdade e a luz. Cre que ninguén vai ao Pai senón por El.\nEntón, fronte ao protocolo natural do home que responde primeiro aos ricos e aos poderosos, a vida eterna gañarase en función dos méritos e non en función das riquezas. É por iso que todo o que facemos aquí na terra importa no máis alá.\nXesús é o único camiño\nXoán 14: 6 Xesús díxolle: "Eu son o camiño, a verdade e a vida. Ninguén vén ao Pai se non por medio de min.\nSe tes curiosidade por saber como podes gañar a vida eterna, Cristo é o camiño. Cristo dixo que ninguén vai ao Pai senón por medio del. O libro de Xoán 3:17-18 explícao máis. Porque Deus non enviou ao seu Fillo ao mundo para condenar ao mundo, senón para que o mundo se salve por medio del. "O que cre nel non é condenado, pero o que non cre xa está condenado porque non creu no nome do Fillo unigénito de Deus.\nCristo morreu na cruz. El fixo un sacrificio para que poidamos ter acceso a vivir eternamente. A escritura explica que Deus non enviou o seu fillo ao mundo para condenar ao mundo, senón que o mundo debería ser salvado por medio del. Esta é, polo tanto, unha chamada a todos os que non recibiron a Cristo como Señor e salvador persoal. Acepta a Xesús hoxe para que o teu nome poida estar escrito no libro da vida.\nNon Hai Dor E Sufrimento\nA nosa dor e sufrimento rematan aquí na terra. Cando chegamos ao ceo onde Cristo é o brillo que ilumina o día, non haberá máis dor nin sufrimento. É por iso que a Escritura di no libro de Romanos 8:18 Porque considero que os sufrimentos deste tempo presente non son dignos de ser comparados coa gloria que se revelará en nós.\nMesmo o que consideramos alegría e felicidade aquí na terra non é nada comparado co que teremos na vida eterna. A vida eterna é onde reinamos con Cristo. Todos os inimigos dos homes como a morte, a enfermidade, a dor e a tristeza serán derrotados. Que xenial será presenciar este tipo de vida onde non terás que loitar. Non traballarás para pagar facturas, non terás que atoparte co médico como o fixeches, non haberá dor, enfermidade e morte.\nVerás a Xesús\nEsta é a parte máis interesante sobre a vida eterna. Moitos de nós lemos tanto sobre Cristo Xesús que non podemos esperar para coñecelo. Podo anunciarvos que o veremos en carne e óso? Cristo revelarase a todos nós na vida eterna.\nCoñeceremos os santos como Abraham, Isaac e Xacob. Coñecerémolos a todos no paraíso. É por iso que debemos facer todo o posible para ser membros do paraíso.\nO ceo alégrase cando un pecador se arrepinte. Se aínda non aceptas a Cristo como o teu Señor e Salvador, podes facelo agora.\nDi isto; Señor Xesús, veño diante de ti hoxe, perdoa os meus pecados e elimina o meu nome do libro da morte. Concédeme a graza de seguirte e dáme a actitude de cumprir sempre o teu desexo. Escribe o meu nome no libro da vida e concédeme a graza de reinar contigo na vida eterna. Amén.\nArtigo anteriorCousas que debes saber sobre o inferno (morte eterna)\nSeguinte artigoPuntos de oración para superar o ataque de pánico\nChámome Pastor Ikechukwu Chinedum, son un Home de Deus, que é un apaixonado do movemento de Deus nestes últimos días. Creo que Deus empoderou a todos os crentes cunha estraña orde de graza para manifestar o poder do Espírito Santo. Creo que ningún cristián debe ser oprimido polo demo, temos o poder de vivir e camiñar no dominio das Oracións e da Palabra. Para obter máis información ou asesoramento, pode poñerse en contacto comigo en chinedumadmob@gmail.com ou falarme en WhatsApp e Telegram ao +2347032533703. Tamén me encantará invitalo a unirse ao noso poderoso grupo de oración 24 horas en Telegram. Fai clic nesta ligazón para unirte agora, https://t.me/joinchat/RPiiPhlAYaXzRRscZ6vTXQ. Deus te bendiga.\n5 cousas importantes polas que rezar en 2022\n5 principios bíblicos que transformarán a túa vida\nCousas que debes saber sobre o inferno (morte eterna)\nPuntos de oración contra a bruxería\nXaneiro 21, 2022\nOracións para a finalización de proxectos estancados\nXaneiro 20, 2022\nPuntos de oración para acadar a escaleira do éxito\nXaneiro 18, 2022\nGuía de oracións todos os días\nSUBSCRIBE A NOSA CANAL DE YOUTUBE\nCOLABORADE CON NÓS HOXE E SEDE BENDITO\nConvértete en Patrón!\n30 Puntos de Oración para o ano novo 2022\n30 Puntos de Oración a medianoite para un avance financeiro\n50 Prayer Warfare Prayer contra forzas da escuridade.\nPuntos de oración771\nVersos da Biblia85\nPlan de lectura da Biblia36\nVerso do día3\ndailyprayerguide.com é un sitio web dedicado á oración. Cremos que para que un cristián teña éxito, debe entregarse as oracións e a palabra de Deus. Os puntos de oración no noso sitio web son para guiarche mentres traballas na mellora da túa vida de oración. Preocupamos os nosos usuarios e queremos ver a man de Deus descansar sobre eles como orar. Entón, sodes benvidos mentres vos acompañades hoxe e rezades connosco, o Deus que responde ás oracións coñeceche no punto das túas necesidades en nome de Xesús. Benvido a bordo. Deus te bendiga.\n© Everydayprayerguide 2019 | Todos os dereitos reservados\n30 Puntos de Oración pola vitoria sobre poderes ancestrais\nOración diaria eficaz para o éxito no traballo\nXullo 18, 2020\nPuntos de oración contra o accidente\nPuntos de oración contra o mal patrón familiar


PAe - Premio de Nacións Unidas ao Servizo Público (UNPSA) 2018\nPremio de Nacións Unidas ao Servizo Público (UNPSA) 2018\nAta o próximo 7 de febreiro está aberto o prazo de presentación de nomeamentos ao Premio de Servizo Público das Nacións Unidas, o máis prestixioso recoñecemento internacional á excelencia no servizo público\nA ONU abriu o prazo de inscrición para optar aos Premios de Servizo Público das Nacións Unidas de 2018 (UNPSA). A UNPSA promove e recompensa a innovación e a excelencia nos servizos públicos en apoio da realización dos Obxectivos de Desenvolvemento Sustentable (ou Sustainable Development Goals - SDGs) e o principio de ‘non deixar a ninguén atrás’, que forman o núcleo da Axenda 2030 para o Desenvolvemento Sustentable.\nEn 2018, os Premios están organizados en tres categorías:\nChegar ás persoas con menos recursos económicos e vulnerables a través de servizos inclusivos e de asociacións\nPromoción de institucións máis inclusivas e asegurar a participación de colectivos desfavorecidos na toma de decisións\nPromover a igualdade de xénero nos servizos públicos para alcanzar os ODS.\nDo mesmo xeito que en edicións anteriores ( 2015 , 2016 , 2017 ), o Departamento de Asuntos Económicos e Sociais das Nacións Unidas está a colaborar especialmente coa ONU-MULLERES (UN-WOMEN) na organización dos Premios, destacando o importante papel dos servizos públicos concienciados cos problemas de igualdade no logro dos ODS.\nOs premios entregaranse o 23 de xuño de 2018 durante o Foro de Servizo Público das Nacións Unidas que se celebrará en Marrakech, Marrocos. Elixiuse esta data porque o 23 de xuño é o Día do Servizo Público das Nacións Unidas, cuxo obxectivo é "celebrar o valor e a virtude do servizo público á comunidade".\nO Premio está aberto a todas as institucións do sector público a nivel nacional, estatal e local de todos os estados membros da ONU que presenten as súas candidaturas cubrindo un formulario oficial dispoñible nos 6 idiomas oficiais da ONU antes do 7 de febreiro de 2018. No caso de asociacións innovadoras (incluída a sociedade civil, o sector privado e o sector académico), o candidato debe ser unha institución do sector público.\nAs candidaturas para o Premio deberán presentar iniciativas innovadoras que contribúan a mellorar a prestación de servizos públicos e que, ademais, inspiren iniciativas similares en todo o mundo.


Logran deslindar a área do incendio de Ribas de Sil | Noticias de Galicia | CRTVG\nLogran deslindar a área do incendio de Ribas de Sil\nPublicado o 07/09/2021 11:11\n• O lume que xa calcinou máis de 1.000 hectáreas afecta tamén aos concellos de Quiroga e A Pobra do Brollón\n• Aínda que se mantén activada a situación 2, nestes momentos non hai risco para vivendas\nDous incendios permanecen activos no concello de Ribas de Sil, na parroquia de Nogueira. Un deles orixinouse na noite do domingo na parroquia de Nogueira; o segundo, declarouse este luns a mediodía na propia parroquia de Ribas de Sil. Segundo os últimos cálculos, a superficie afectada xa supera as 1.000 hectáreas de terreo e afecta tamén aos concellos de Quiroga e A Pobra do Brollón.\nA superficie arrasada polos dous incendios declarados en Ribas de Sil supera as 1.000 hectáreas. O lume afecta xa aos concellos de Quiroga e A Pobra do Brollón. Os medios aéreos comezaron a traballar coas primeiras luces do día.https://t.co/kWnxtmvzkL pic.twitter.com/faIQmWvz3G\n— G24 (@G24Noticias) September 7, 2021\nA Consellería de Medio Rural solicitou activar a situación 2 debido á proximidade do lume ás casas do núcleo de Rairos. Tamén os lugares do Pacio e Beirán viron achegarse perigosamente as lapas. Non obstante, no punto de coordinación das tarefas de extición confirman que nestes momentos non hai vivendas en risco.\nO lume chegou o luns á tarde ás inmediacións da estrada N-120, que tivo que ser cortada e, por momentos, canda outras tres estradas secundarias.\nNestes momentos, tras unha noite moi complicada, os traballos dos equipos de emerxencia conseguriron demarcar o incendio, como paso previo a tratar de controlalo.\nINCENDIO RIBAS DE SIL I\nO incendio "está perimetrado, pero non controlado", di case sen folgos, Manuel Rodríguez, desde o punto no que se coordinan as tarefas de extinción. Di que é un "dos incendios máis complexos" que afrontaron nos últimos anos.\nDurante a madrugada eses esforzos estiveron dedicados principalmente a protexer as vivendas, segundo relataba este martes á mañá no Bos Días Cristóbal Medeiros, integrante da BRIF Laza, "porque era o máis importante. E o resto, deixando arder, porque non se podía facer outra cousa".\n"O lume está descontrolado, e estamos intentando facernos con el", di Cristóbal Medeiros da @BrifLaza. "Na noite estivemos atendendo as poboacións, para salvar o máis importante e deixando arder, porque non podes facer outra cousa". https://t.co/zHfNuQLRLa pic.twitter.com/6MIIRpLqci\nO conselleiro de Medio Rural José González asegura que "se está traballando de forma coordinada" e que, a pesar de que se despregaron "moitos medios", a situación "é complicada", con altas temperaturas e humidade. Os medios aéreos comezaron a traballar coas primeiras luces.\nPara intentar controlar o incendio producido na noite do domingo foron mobilizados seis técnicos, 17 axentes, 33 brigadas, 26 motobombas, cinco escavadoras, sete avións e seis helicópteros. Para o segundo incendio seguen traballando sete técnicos, 17 axentes, 49 brigadas, 22 motobombas, cinco escavadoras, oito avións e 14 helicópteros.\nA Unidade Militar de Emerxencias (UME) foi requirida e despregou 137 efectivos e 56 vehículos para colaborar nas tarefas de extinción.\nO incendio foi intencionado\nO conselleiro do Medio Rural confirmou que, neste momento, xa “está acreditado” que “o foco primario” do incendio que arrasou decenas de hectáreas no municipio de Ribas de Sil “foi intencionado”.\nGonzález lembrou que os medios de extinción están a enfrontarse a unhas condicións climatolóxicas que dificultan o control do incendio forestal que afecta á parroquia de Ribas de Sil —do mesmo nome que o municipio—, dado que a temperatura chegou esta tarde na zona aos 34º e hai un “índice de humidade moi alto”.\nPor iso, o conselleiro afirmou que “o que o prendeu” sabía “perfectamente o dano que estaba a facer”, porque entre os dous focos activos, o de Ribas de Sil e o de Nogueira, o lume xa arrasou “máis de 200 hectáreas, a pesar do extraordinario dispositivo” realizado polos servizos de extinción.\nPor iso, asegurou que non se escatimarán esforzos para levar o responsable “ante a Xustiza”. “Temos investigando a nosa xente e imos ter resultados”, sentenciou.\nOutros dous incendios en Ourense\nMedio rural informou tamén este luns que se atopa activo un incendio no municipio de Chandrexa de Queixa (Ourense), na parroquia de Requeixo, e que queima xa unhas 50 hectáreas. Traballan na súa extinción un técnico, oito axentes, 23 brigadas, 14 motobombas, dúas escavadoras, dous avións e un helicóptero.\nDa mesma maneira, a Consellería informa dun novo lume activo no Barco de Valdeorras, na parroquia de Éntoma, iniciado arredor das 13:00 horas.\nTodo isto ocorre nunha xornada de altas temperaturas en que case toda Galicia se atopa en risco extremo de incendios.\nA Pobra do Brollón Quiroga Ribas de Sil Incendios forestais\nA presión asistencial, os casos activos e os contaxios seguen baixando\nMorre un home en Punta Nariga, en Malpica, ao cravarse un arpón na cabeza


Playlife - Wikipedia, a enciclopedia libre\nEspecialidade maquinaria e a fabricación de motores\nPlaylife é unha empresa de moda con sede en Treviso, Italia. A empresa é propiedade da familia Benetton e é a marca deportiva do fabricante de roupa.\nPlaylife puxo o seu nome á subministración de motores dos automóbiles Benetton de Fórmula 1 de 1998 a 2000. Osmotores de Playlife foron unha serie de motores producidos polo fabricante francés Mecachrome, quen asumira no ano 1998 a responsabilidade de prover de impulsores, ás escuderías de Fórmula 1 que ata o ano 1997 foran motorizadas por Renault Sport.\nEste termo, aplicouse a partir do ano 1998 na desaparecida escudería Benetton Formula, para rebautizar aos impulsores entregados por Mecachrome, a fin de diferenciar os impulsores desta escuadra, con respecto ás demais que comezaban a ser motorizadas por Mecachrome. O termo Playlife, xurdiu a partir do nome dunha subsidiaria do Grupo Benetton, propietaria da escudería e o mesmo sería proposto polo director de equipo de Benetton, Flavio Briatore.\nA provisión directa de motores por parte da Mecachrome suspenderíase no ano 1999, cando grazas a un acordo celebrado entre esta e a firma Super Performance Engineering, propiedade de Briatore, comezarían a producirse e desenvolverse os motores que levarían o nome de Supertec, cos cales comezaría a proverse de impulsores ás escuadras Williams F1, Benetton Formula e Arrows, asumindo a empresa de Briatore a exclusividade na provisión dos motores, en substitución de Mecachrome. No caso de Benetton, os motores novamente recibirían a redenominación Playlife.\nExistiron dous modelos de motores que levaron o nome de Playlife, sendo o primeiro deles o Mecachrome GC37-01, que foi utilizado en 1998, mentres que desde 1999 ao 2000, foi rebautizado como Supertec FB01, tendo un versión potenciada chamada FB02. Todos estes impulsores, estaban baseados no antigo motor V10 Renault RS9, que había equipado ás escuderías Williams F1 e Benetton Formula ata o ano 1997.\nMalia non gañar ningunha carreira, con estes motores Benetton alcanzaría unha boa cantidade de podios, situándose case sempre como a cuarta escudaría en potencial, por detrás de Ferrari, McLaren e Williams F1.\nA produción e provisión destes motores finalizou no ano 2001, logo do retorno de Renault Sport como fornecedor oficial de motores de Benetton, preparando o seu regreso como escudaría a partir de 2002.\nBenetton B198 Playlife (Mecachrome) GC37-01 3.0 V10 B AUS BRA ARX SMR ESP MON CAN FRA RU AUT ALE HUN BEL ITA LUX XPN\nBenetton B199 Playlife (Supertec) FB01 3.0 V10 B AUS BRA SMR MON ESP CAN FRA GBR AUT ALE HUN BEL ITA EUR MAL XPN\nBenetton B200 Playlife (Supertec) FB02 3.0 V10 B AUS BRA SMR RU ESP EUR MON CAN FRA AUT ALE HUN BEL ITA USA XPN MAL\nWikimedia Commons ten máis contidos multimedia na categoría: Playlife\nRebautizote co nome de... (Historia das redenominacións de motores máis históricas da Fórmula 1) Diario Motor - 16-08-2015[Ligazón morta]\nTraído desde «https://gl.wikipedia.org/w/index.php?title=Playlife&oldid=5475019»\nA última edición desta páxina foi o 5 de xuño de 2020 ás 16:28.


A Academia Galega de Teatro esixe a continuidade do Museo Galego da Marioneta | Erregueté\nA Academia Galega de Teatro vén de facer público un manifesto no que mostra a súa repulsa ao recente anuncio de que o Museo Galego da Marioneta pecharía as súas portas a causa dos atrancos legais que impiden que adquira unha entidade xurídica propia. A Academia subliña a importancia histórica e cultural da colección e remata cun chamado a todas as entidades profesionais a rescatar o Museo.\nO Museo Galego da Marioneta está en Lalín\nSomos os ninguén, os don nada, os miñaxoia. Nada vale, dunha plumada morre, dunha plumada queda sen respiración e ala! xa está. Dis que é porque non ten un soporte legal. Un soporte legal?, que é iso. A legalidade por riba do camiño andado, do camiño da ilusión de manter viva a nosa memoria teatral e titiriteira. Viravolta, Anxo, Pili, Xulio puxeron todo o necesario para que as súas pescudas no teatro de títeres estivesen expostas dignamente, e que eu saiba a dignidade non precisa dun soporte legal, precisa, iso si, do apoio de todos nós, os ninguén, para que o mundo saiba que crear un museo da marioneta neste país non é unha tolaría nin un capricho efémero. É a necesidade dun pobo de crear os cimentos da súa cultura, de manter viva a esperanza das xeracións vindeiras, o sostén que mantén e xustifica a necesidade das escolas de teatro, dos teatros, dos actores, das actrices e dos titiriteiros. Que lle imos ensinar no futuro? Que a legalidade permitiu que o Museo Galego da Marioneta de Lalín, o único museo que recolle a actividade que dende os anos setenta se veu realizando neste noso país no eido dos títeres desaparecese? Como nunha guerra devastadora que extermina o noso cranio privilexiado dun só tiro certeiro? Que medo dá, que noxo, que falta de nós.\nA situación creada pola decisión de destruír o ata agora construído con tanto agarimo, con tanta perspectiva histórica e con tanto valor e resistencia, é cando menos lamentable. O Pazo de Liñares é un lugar idóneo para acoller o Museo Galego da Marioneta, un lugar envexable que calquera concello intelixente estaría desexoso de ter, e aínda, máis se é xestionado por persoas vencelladas ao teatro de títeres como neste caso son os compoñentes de Viravolta.\nO Museo da Marioneta de Lalín acolle pezas e documentos cedidos polas compañías de títeres deste país cun valor histórico importantísimo. Nunca na historia galega se conseguirá con tanto empeño crear un museo de títeres, un lugar onde mostrar o noso traballo ao público visitante. E non podemos, en silencio, permitir que alguén, de non sei onde, tome a decisión de pechar a nosa historia titiriteira presente e pasada. Calquera cidade do mundo estaría disposta a acoller o material aquí exposto, calquera cidade ou pobo intelixente, claro. Porque ter un museo nun pobo é sinónimo de cultura, de reclamo cultural, para que os cidadáns e visitantes se poidan sentir fachendosos do seu e presumir da historia do Teatro Galego de Títeres. E é por isto que non podemos manternos quietos, en silencio, permitindo un espolio da nosa cultura teatral, perdendo postos de traballo que xeraría o propio museo ben xestionado, porque a xestión é fundamental para darlle a publicidade necesaria, para que alguén que vaia a Lalín saiba que unha compañía de títeres, que un concello conserva o noso legado, os bonecos que durante tanto tempo e tantas funcións percorreron a nosa xeografía e fixeron as delicias de grandes e pequenos. Non permitamos que aconteza o espolio, non permitamos que o noso sexa desvalorizado, non permitamos que o esforzo dos compañeiros de Lalín caia no baleiro. Rescatar un banco é doado, rescatar a nosa historia titiriteira é necesario. Agora toca ir a procura de solucións, e nós, a Academia Galega de Teatro, podemos ser uns perfectos interlocutores para parar esta decisión que nos afecta a todos, porque nós queremos un país con historia, un país do que presumir e que teña institucións atractivas para os seareiros da cultura de aquí e de fóra, e o Museo da Marioneta ofrece unhas perspectivas inmellorables para que Lalín sexa un referente a nivel mundial. E se o concello de Lalín non quere, nós si.\nSolicitamos as corporacións e asociacións do mundo teatral, Unima Galicia, Asociación de Actores e Actrices de Galicia, Escena Galega e a propia Agadic que apoien esta iniciativa e evitar o desmantelamento do MUSEO GALEGO DA MARIONETA DE LALÍN, da nosa identidade, do noso, do de todos.\nNeste artigo falamos de: Asociación Academia Galega de Teatro, Museo Galego da Marioneta